text: Ambedui remontent ensamble.
   Clarmondine de paour tramble;
   Car moult estoit espoëntée
   Et triste et dolente et irée.
   En son cuer prist à regreter
   Son pere, et moult à souspirer,
   Et sa mere ; car bien cuidoit
   Que jamais nul d'aus ne verroit,
   Et Cléomadès autressi :
   Ce ne povoit metre en oubli.
   PageV01P203
   Que vous iroie je contant?
   Seur le cheval allèrent tant,
   Ainsi que j'ai oï conter,
   C'une vile qui sie sus mer
   Virent, en une grant valée,
   Qui ore est Salerne apelée.
   Maint val virent et maint grant mont.
   C'estoit uns roiaumes adont
   Qui de grant seignorie estoit;
   Car moult grant terre i apendoit.
   Moult par fu sages et courtois
   Cil qui de la terre estoit rois,
   Et avoit non Meniadus.
   Biaus et gens fu et par creüs.
   Soie ert la terre de Labour
   Et autres grans terres entour.
  